Keywords

Summary



Keywords

1. Ühenduse kaubamärk – Ühenduse kaubamärgi mõiste ja ühenduse kaubamärgi omanikuks saamine – Suhtelised keeldumispõhjused – Identsete või sarnaste kaupade või teenuste jaoks registreeritud identse või sarnase varasema kaubamärgi omaniku vastulause – Asjaomaste kaubamärkide sarnasus – Hindamiskriteeriumid – Mitmeosalise tähise sõnaliste osade graafiline eripära – Mõju tähise kõlalisele kujule

(Nõukogu määrus 40/94, artikli 8 lõike 1 punkt b)

2. Ühenduse kaubamärk – Ühenduse kaubamärgi mõiste ja ühenduse kaubamärgi omanikuks saamine – Suhtelised keeldumispõhjused – Identsete või sarnaste kaupade või teenuste jaoks registreeritud identse või sarnase varasema kaubamärgi omaniku vastulause – Varasema kaubamärgiga segiajamise tõenäosus – Sõnamärk PC WORKS ja kujutismärk W WORK PRO

(Nõukogu määrus 40/94,artikli 8 lõike 1 punkt b)

Summary

1. Kahe vastandatud kaubamärgi visuaalse, foneetilise ja kontseptuaalse sarnasuse hindamisel, mille eesmärk on kas kinnitada või välistada segiajamise tõenäosuse olemasolu asjakohase avalikkuse jaoks määruse nr 40/94 ühenduse kaubamärgi kohta artikli 8 lõike 1 punkti b mõttes, tuleb võtta arvesse kummagi tähise poolt sihtrühmale tekitatavat üldmuljet.

Mis puudutab konkreetsemalt mitmeosaliste kaubamärkide foneetilist võrdlust – kuigi on tõsi, et kitsas tähenduses tähendab mitmeosalise tähise foneetiline taasesitamine kõigi selle sõnaliste osade taasesitamist, sõltumata nende graafilise esitusviisi eripärast, mis kuulub pigem tähise visuaalse analüüsi alla –, siis sellise tähise sõnaliste osade graafilise iseärasuse poolt loodud visuaalne mulje võib mõjutada tähise kõlalist kuju, nii et seega on ühtaegu nii visuaalsetest kui foneetilistest hindamiskriteeriumidest lähtuva analüüsi näol tegemist foneetilise sarnasusastme korrektse hindamisega.

Tegelikult on mitmeosalise sõna- ja kujutismärgi korral sõnalised osad ühtaegu kujutisosad, mis oma graafilisest eripärast tulenevalt võivad tekitada visuaalselt rohkem või vähem mõjuva efekti. Seega juhul, kui selline tähis koosneb mitmest sõnalisest osast, ei ole välistatud, et mõni neist võib näiteks oma mõõtmetest, värvusest või paiknemisest tulenevalt rohkem tarbija tähelepanu tõmmata, nii et viimati nimetatu ütleb tähise suulise väljendamise vajaduse korral välja ainult need osad ja jätab teised tähelepanuta.

(vt punktid 41–44)

2. Keskmine Hispaania tarbija võib segi ajada sõnamärgi PC WORKS, mille registreerimist ühenduse kaubamärgina taotletakse järgmistele kaupadele: „heli või kujutise salvestamise, edastamise ja taasesitamise aparaadid, valjuhääldid, võimendid, plaadimängijad, kassetimängijad, laserplaadimängijad, tuunerid ning eelnimetatud toodete osad ja tarvikud”, täpsustusega, et „kõik eelnimetatud kaubad[, mis] on seotud arvutite ja arvuti riistvaraga”, mis kuuluvad Nizza kokkuleppe klassi 9, ning kaubamärgi, mis kujutab endast kombineeritud tähist, st nii kujutis- kui sõnatähist, mis koosneb kolmest vertikaalselt paigutatud osast, millest esimene kujutab endast musta ketast, millele on kirjutatud suur valge w‑täht, teine on mustade suurtähtedega kirjutatud sõna „work” ning kolmas must ristkülik, millele on valgete väiksemõõtmeliste suurtähtedega kirjutatud kolm tähte, mille vahel on tühikud ja mis moodustavad sõna „pro”, mis oli Hispaanias varem registreeritud kaupadele „elektrooniline helivarustus; valjuhääldid; heli taasesitamise aparaadid; raadiod; televiisorid ja videoaparaadid”, mis kuuluvad samuti klassi 9, kuna ühelt poolt hõlmavad vaidlusalused tähised põhimõtteliselt sama liiki kaupu, nimelt heli ja kujutise taasesitamiseks mõeldud elektrilisi aparaate, ning teiselt poolt on taotletav kaubamärk ja varasem kaubamärk visuaalselt, foneetiliselt ja kontseptuaalselt sarnased, nii et esineb reaalne oht, et sihtrühmal võib nende kaupade kaubandusliku päritolu osas vale mulje tekkida.

(vt punktid 29, 51 ja 53)